SKRIFTLIG FORESPØRGSEL E-2414/99

af Mihail Papayannakis (GUE/NGL) til Kommissionen

(16. december 1999)

Om: Ulovlig nedgravning af giftigt affald

Beboerne og en række organisationer i området ved Gera-bugten på øen Lesbos klager over, at virksomheden Mamidaki, der ligger i området Skala Lutron, på ulovlig vis har fortsat driften i de seneste to år på trods af afgørelsen fra den øverste forfatningsdomstol (10. november 1997).

I den seneste tid er man også begyndt at tale om, at der foretages ulovlig nedgravning af affald fra virksomhedens brændstoftank, affald, der i henhold til den ministerielle afgørelse 72751/3064/84 er karakteriseret som giftigt og farligt. I årevis er det affald, der hidrører fra rensning af de tanke, der ligger på Mamidakis fabriksområde i Skala Lutron, blevet ulovligt nedgravet i en ca. fem meter dyb grav, selv om tankaffald i henhold til vurderingen af indvirkningerne på miljøet skal samles på et særligt område og emballeres i tønder, der er forsynet med et advarselsmærke, indtil det bliver transporteret til et område uden for Lesbos, der er forudset til placering af giftigt og farligt affald.

Det bør tillige understreges, at den pågældende olieproducerende virksomhed ligger midt i det beboede område i Skala Lutron uden overholdelse af de i loven fastsatte sikkerhedsafstande, og at der er fare for eksplosioner og udslip af giftige stoffer i tilfælde af en ulykke.

Gera-bugten er hjemsted for et følsomt land- og havøkosystem af uerstattelig økologisk værdi og installationer til oplagring af flydende brændstof, bør ikke placeres her. Da følgerne af den ulovlige nedgravning af affald har meget skadelig indflydelse på de vandførende lag og områdets miljø i al almindelighed, bedes Kommissionen oplyse, om virksomheden Mamidakis ovennævnte aktiviteter er i modstrid med Fællesskabets retsakter på området, og om den vil indbringe sagen for Den Europæiske Unions Domstol?

Hvilke tvangsbøder vil den pålægge de ansvarlige græske myndigheder, der endnu ikke har efterkommet Domstolens dom vedrørende manglende overholdelse af artikel 7 i direktiv 76/464/EØF(1) om forurening, der forårsages af udledning af visse farlige stoffer i Fællesskabets vandmiljø?

(1) EFT L 129 af 18.5.1976, s. 23.

Svar afgivet på Kommissionens vegne af Margot Wallström

(31. januar 2000)

Kommissionen havde ingen oplysninger om driftsforholdene på virksomheden Mamidakis's anlæg i Geras-bugten på øen Lesbos. Efter det ærede medlems forespørgsel henvendte Kommissionen sig til de græske myndigheder og udbad sig nøjere oplysninger om denne virksomheds driftsforhold, og navnlig om oplagring af farligt affald fra dette anlæg.

Med hensyn til Domstolens afgørelse af 11. juni 1998, der anerkendte at Grækenland ikke havde opfyldt sine forpligtelser i henhold til artikel 7 i Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø, ved ikke at have fastlagt programmer med kvalitetsmålsætninger for vand og ikke at have fastsat frister for deres iværksættelse for at reducere vandforureningen af Vegoritis-søen og af dens tilløb, Soulos-floden og Pagasitikos-golfen med farlige stoffer fra direktivets liste II, havde Kommissionen sendt en åbningsskrivelse baseret på EF-traktatens artikel 228 (tidl. artikel 171) til Grækenland den 18. december 1998. De græske myndigheder svarede den 23. marts 1999 og den 16. september 1999 ved at forelægge Kommissionen en række foranstaltninger, der var truffet til gennemførelse af den ovennævnte dom. De meddelte dokumenter undersøges i øjeblikket.

Efter i øvrigt at have konstateret, at der i Grækenland er en generel mangel på programmer med kvalitetsmålsætninger og fastsættelse af frister for deres iværksættelse for at mindske vandforureningen med farlige stoffer fra liste II i direktiv 76/464/EØF, indbragte Kommissionen i øvrigt sagen for Domstolen den 11. november 1997. Domstolen har endnu ikke afsagt dom.